„A festett király”

Gosztonyi János drámáját Darvas Iván rendezte, és a Gyulai Várszínházban

mutattuk be. Nem is értettük, hogyan esett ránk a választás,

de felkérést kaptunk rá, hogy a zenét mi mint Téka együttes szolgáltassuk

élőben a darabhoz.

Darvas Iván már elkezdte a próbákat és szüksége volt a zenére.

Emlékszem, a Nemzeti Színház színpadán kérte, hogy valami szeretkezési

zenét produkáljunk az egyik jelenethez. Mi szép romantikus

zenéből átmentünk lüktető tempóba, majd jött a friss csárdás, imitálva

egy szeretkezés fokozódó hevületét.

Persze Darvasnak nem tetszett, és eljátszotta, hogy mire gondolhat

a néző, ami neki inkább lehangoló, mint szeretkező zene. Lényeg,

hogy hosszú munkával kidolgoztunk neki egy olyan zenei hangzást,

amit elfogadott, innentől kezdve örömmel játszottuk a megbeszélt

zenei betéteket.

Bubik István és Esztergályos Cecília voltak a főszereplők. Jó hangulatban

teltek a próbák Gyulán, amik esténként beszélgetésekben,

tivornyázásokban teljesedtek ki.

Emlékszem, Bubik Pista elmesélte, hogy nagyon gyorsan tud

szöveget tanulni, és mindenre emlékszik, amit megtanult. Példának

azt hozta fel, hogy egy kétszáz oldalas szövegkönyvet egy éjszaka

megtanul. Senki nem hitte, így gyors fogadások születtek. Hajnali

háromkor, enyhén kapatos állapotban Bubik Pista elvonult, déli

tizenkettőre kellett felmondani a kétszáz oldalas szövegkönyvet.

Funtek Frici volt a bíró, aki eldönti majd, ki nyert.

Tizenkét órakor összegyűlt a társaság, és indult a kikérdezés.

Nem hitte el senki, de Bubik szóról-szóra visszamondta a szöveget.

Óriási színész és óriási koponya volt.

A műsortemetésen – az utolsó előadáson –, szokás volt tréfát űzni

valamilyen módon. A lényeg, hogy semmi sem a megszokott kerékvágásban

megy a színpadon – például amikor a király iszogatta a

herbateáját, Bubik belekortyolt, és érezte, hogy nagyon erős szilvapálinkát

öntöttek tea helyett a poharába. Persze a monológja alatt

mind meg kellett innia. A seprűjét – amivel képletesen kisöpri az

„Udvart” – lánccal kikötözték a Vár falához, így kénytelen volt a

láncot a vár falából tiplistül kirángatni, különben nem tudta volna

a seprűt használni. Nekünk, zenészeknek az egyik jelenetnél aprópénzt

dobtak, de a műsortemetésen ez hirtelen tojásokra változott,

csak úgy csattantak mögöttünk a vár falán. Szerencsére nem záptojások

voltak.

Óriási élmény volt ilyen csapattal együtt dolgozni, nagy barátságok

köttettek.